**Etika práce a podnikania**

4.ročník gymnázia

**Kľúčové pojmy:** etika, práca, dôstojnosť, lobing, korupcia, klientelizmus

**Ciele vyučovacej hodiny:**

**Kognitívny cieľ:** logicky obhájiť potrebu etiky práce a podnikania v spoločnosti

**Afektivny cieľ:** oceniť hodnotu etického podnikania a hodnotu práce pre sebarozvoj človeka i jej prínos pre ľudské spoločenstvo

**Psychomotorický cieľ:** pestovať kultúru dávania a prijímania

**Pomôcky:** prezentácia, pracovný list, pracovné zadanie pre skupiny

**Metódy:** brainstorming**,** rozhovor, výklad, práca v skupinách

**Stratégia vyučovacej hodiny:** vysvetľujúca

**ÚVOD**

**1.Brainstorming**

Študenti vyjadrujú odpovede na položenú otázku: Čo je etika? Plynulým prechodom sa pod vedením učiteľa dostávajú ku spoločnej formulácii, čo to etika je. Definíciu učiteľ zosumarizuje a odlíši etiku od morálky. Etika je súbor noriem, pravidiel a vzťahuje sa na spoločenské pravidlá ľudí a individuálne pravidlá konkrétneho človeka.

**HLAVNÁ ČASŤ**

**1.Riadený rozhovor a výklad**

Učiteľ s pomocou citátov zo Svätého Písma zadefinuje prácu ako poslanie človeka, povolanie spojené s námahou. Vychádza z citátu Gn 1,28: „...naplňte zem a podmaňte si ju...“a Gn 3,19: „v pote tváre budeš dorábať svoj chlieb“ a vedie k poznaniu, že práca je cestou na uskutočnenie vládnutia vo viditeľnom svete. Zároveň zdôrazní, že je spojená s námahou, ale pre dobro človeka a zodpovedá ľudskej dôstojnosti.

S použitím riadeného rozhovoru učiteľ rozvinie v požadovanej miere pre lepšie porozumenie, v čom spočíva dôstojnosť človeka. Vychádza pritom z textu z encykliky pápeža Jána Pavla II. Laborem exercens 9: „Boh obdaroval človeka  *rozumnosťou, obrazotvornosťou a vnímavosťou* a tým mu dal možnosť *zavŕšiť* určitým spôsobom svoje *dielo...*Každý pracujúci je zároveň *tvorcom...*vtláča hmote svoj znak a sám získava na húževnatosti, dôvtipnosti a vynachádzavosti.“ Týmto textom učiteľ zviditeľní práve dôstojnosť človeka vyplývajúcu z Božieho pozvania tvoriť, byť spolutvorcom sveta; hodnota človeka je v množstve darov, ktorými nás Boh obdaroval, v ich hĺbke a rozmanitosti a zároveň schopnosti vtláčať hmote svoj znak.

Druhým citátom použitým pre dokreslenie hodnoty a dôstojnosti práce je citát z encykliky Jána XXIII.: Populorum progressio 27: „Ba čo viac, práca konaná spoločne, v účasti na spoločných dobrách, nádejach, utrpeniach, túžbach a radostiach, zjednocuje vôle, zbližuje mysle a stmeľuje srdcia: *pri práci ľudia zisťujú, že sú bratmi.“* Tu sa hodnota práce umocní pri výklade o sociálny rozmer a schopnosť človeka byť pre ostatných prínosom, osohom, bratom v povolaní.

V tejto časti hodiny žiaci do pracovného listu vyplnia úlohu: V čom spočíva dôstojnosť človeka?

V riadenom rozhovore pokračuje učiteľ nadväzujúc na definíciu etiky otázkou, ako by študenti zadefinovali etiku podnikania. V definícii je popísaný súhrn pravidiel,, podľa ktorých by sa mal jedinec v podnikaní správať a so študentmi vyšpecifikuje aj úlohu riadiacich zamestnancov v tejto oblasti, teda etike podnikania.

**2.Skupinová práca**

Teraz učiteľ zadá študentom po skupinách prácu – každá jedna skupina dostane rovnaké znenie prvej časti otázky, špecifikom je len pomenovanie jednotlivých druhov neetického správania sa v podnikaní. Jednotlivým skupinám sú pridelené jednotlivé pojmy: klamstvo a ohováranie, dobrovoľná platobná neschopnosť, nepriznanie primeranej mzdy zamestnancom, korupcia a klientelizmus, lobing a ich úlohou je spoločne porozmýšľať a zadefinovať pozitíva a negatíva takéhoto správania vo firme. Spoločné zdieľanie získaných informácií je podkladom pre definovanie toho, čo prináša podnikateľovi dodržiavanie pravidiel podnikateľskej etiky a aké sú dôsledky neetického podnikania. Je dôležité zdôrazniť náboženský rozmer podnikania, že **bez Božieho požehnania nemôže byť človek úspešný, nie je naplnená skutočná hodnota jeho práce a úlohy ako tvorcu a správcu zeme a popiera sa ľudská dôstojnosť.**  Študenti následne odpovedia na úlohu tri v pracovnom zošite – vysvetli pojmy korupcia a lobing. V závere hodiny študenti sa pokúsia naplniť cieľ hodiny – logicky vyjadriť vo svetle získaných poznatkov potrebu etiky v práci a podnikaní. Na domácu úlohu ako upevnenie učiva študenti dopracujú pracovný list, a to konkrétne dve úlohy: vytvoriť tri pravidlá etiky práce, ktoré napĺňajú podstatu definície práce z pohľadu dôstojnosti človeka a vlastnými slovami sformulovať potrebu etiky v práci a podnikaní. Záznamy z prezentácie dostanú študenti k dispozícii.

**3.Zhrnutie**

Poznanie a dodržiavanie súboru pravidiel – etiky v podnikaní – má veľmi pozitívny dopad na úspešnosť podnikateľa, čo sa v dlhodobom horizonte odrazí v zisku získaním dobrého mena, čo je záruka dlhodobého úspechu. Toto je atribút, na ktorý zákazníci a obchodní partneri veľmi dobre reagujú. Neetické podnikanie okrem zlej povesti prináša i sankcie zo strany trestného práva. Pre vedúcich zamestnancov je tento spôsob vedenia firmy výzvou, ako zosúladiť dve protichodné hodnoty: vlastné priania a požiadavky firmy versus priania a požiadavky zamestnancov a spoločnosti.